Broj: 711-I-1823-M-149/23-03-24

Zagreb, 28. kolovoza 2023.

 **MIROSLAV DELIĆ**

 Član uprave-direktor trgovačkog društva Vodovod i

 kanalizacija d.o.o. Split

 **Predmet: mišljenje na zahtjev obveznika Miroslava Delića,**

 - daje se

Povjerenstvo za odlučivanje o sukobu interesa (dalje: Povjerenstvo) dana 24. kolovoza 2023. pod brojem 711-U-6691-M-149/23-01-28 zaprimilo je zahtjev za davanjem mišljenja koji je podnio obveznik Miroslav Delić, član uprave-direktor trgovačkog društva Vodovod i kanalizacija d.o.o. Split.

U podnesenom zahtjevu obveznik je postavio upit može li kao član uprave-direktor trgovačkog društva Vodovod i kanalizacija d.o.o. Split biti i član upravnog vijeća ustanove EKO-Kaštelanski zaljev u svojstvu predstavnika društva Vodovod i kanalizacija d.o.o. Također navodi da ustanova EKO-Kaštelanski zaljev između ostalog obavlja poslove provedbe vodno komunalnih projekata u račun i u ime društva Vodovod i kanalizacija d.o.o. Split, a koje društvo je ujedno i jedan od osnivača ustanove sukladno Ugovoru o osnivanju od 16. listopada 2000. godine. U privitku dopisa dostavljeni su izvod iz sudskog registra Trgovačkog suda u Splitu i Statut ustanove EKO-Kaštelanski zaljev. Nadalje, obveznik navodi da je u članku 22. Statuta propisano da ustanovom upravlja Upravno vijeće koje ima ukupno 11 članova, odnosno po 1 člana Vlada Republike Hrvatske, Hrvatska banka za obnovu i razvitak, župan Splitsko-dalmatinske županije, gradonačelnici Splita, Solina, Kaštela i Trogira, Vodovod i kanalizacija d.o.o. Split i Radničko vijeće EKO Kaštelanski zaljev, dok Hrvatske imaju 2 člana Upravnog vijeća. Dakle, slijedom navedenog ističe da društvo Vodovod i kanalizacija d.o.o. Split ima 1 člana u upravnom vijeću EKO-kaštelanski zaljev.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 21. sjednici održanoj 28. kolovoza 2023. godine, obvezniku daje mišljenje, kako slijedi.

Člankom 18. stavkom 1. ZSSI-a propisano je da obveznici ne smiju biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima. Stavkom 2. istog članka propisano je da iznimno od stavka 1. toga članka obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Također, propisano je da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova. Zaključno stavcima 3. i 4. navedenog članka propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, dok predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Iz priloženog izvatka iz sudskog registra Trgovačkog suda u Splitu vidljivo je da je pod brojem 060061903 upisan EKO-Kaštelanski zaljev, OIB: 62115305512, koji ima pravni oblik ustanove.

Povjerenstvo je uvidom u Registar pravnih osoba od posebnog interesa koji ustrojava i vodi, utvrdilo da je ustanova EKO-kaštelanski zaljev, Agencija za realizaciju integralnog projekta zaštite Kaštelanskog zaljeva-podprojekta No.1 odvodnja i pročišćavanje otpadnih voda i vodoopskrba, s adresom Dražanac 70, Split, ustanova od posebnog interesa za Splitsko-dalmatinsku županiju, temeljem Odluke o utvrđivanju popisa pravnih osoba od posebnog interesa za Splitsko-dalmatinsku županiju od 13. srpnja 2011. godine.

Slijedom navedenog i sukladno citiranoj odredbi članka 18. stavka 2. ZSSI-a, obveznik Miroslav Delić, član uprave-direktor trgovačkog društva Vodovod i kanalizacija d.o.o. Split, može za vrijeme obnašanja navedene dužnosti biti i član Upravnog vijeća ustanove EKO- Kaštelanski zaljev, kao pravne osobe od posebnog interesa za Splitsko-dalmatinsku županiju i to samo ukoliko već nije član upravnog vijeća druge dvije ustanove od posebnog interesa. Također, obveznik povodom navedenog članstva nema pravo na naknadu, osim prava na naknadu putnih i drugih opravdanih troškova.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Miroslav Delić, elektroničkom dostavom
2. Objava na internetskoj stranici Povjerenstva
3. Pismohrana